b'\n_START_ARTICLE_\nDean Winchester\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nDean syntyi 24. tammikuuta 1979 Kansasin Lawrencessa John ja Mary Winchesterin ensimm\xc3\xa4isen\xc3\xa4 poikana. Nelj\xc3\xa4 vuotta my\xc3\xb6hemmin h\xc3\xa4nelle syntyi my\xc3\xb6s pikkuveli, Sam. Winchesterit eliv\xc3\xa4t melko normaalia perhe-el\xc3\xa4m\xc3\xa4\xc3\xa4 aina Samin puolivuotisp\xc3\xa4iv\xc3\xa4\xc3\xa4n saakka, jolloin demoni nimelt\xc3\xa4 Azazel vieraili talossa ja tappoi Maryn. Johnille kehkeytyi pakkomielle kostaa vaimonsa kuolema, jonka takia h\xc3\xa4n kasvatti molemmat poikansa mets\xc3\xa4st\xc3\xa4m\xc3\xa4\xc3\xa4n hirvi\xc3\xb6it\xc3\xa4. Heill\xc3\xa4 ei en\xc3\xa4\xc3\xa4 Maryn kuoleman j\xc3\xa4lkeen ollut kiinte\xc3\xa4\xc3\xa4 kotia, vaan he asuivat motellihuoneissa ja matkustelivat jatkuvasti ymp\xc3\xa4ri maata. Dean ei koskaan kuvitellut itselleen mit\xc3\xa4\xc3\xa4n muuta tulevaisuutta kuin mets\xc3\xa4st\xc3\xa4misen, joten h\xc3\xa4n ei nuorena vaivautunut juurikaan opiskelemaan, toisin kuin Sam. John oli melkein aina poissa, joten Dean piti huolta veljest\xc3\xa4\xc3\xa4n pienest\xc3\xa4 pit\xc3\xa4en, kunnes t\xc3\xa4m\xc3\xa4 18-vuotiaana karkasi p\xc3\xa4\xc3\xa4st\xc3\xa4kseen yliopistoon.\n_START_SECTION_\nTuotantokausi 1\n_START_PARAGRAPH_\nJohn katoaa h\xc3\xa4nen ja Deanin ollessa erillisill\xc3\xa4 ty\xc3\xb6keikoilla, ja koska Dean ei saa h\xc3\xa4nt\xc3\xa4 moneen viikkoon kiinni, h\xc3\xa4n l\xc3\xa4htee veljens\xc3\xa4 luokse Kaliforniaan pyyt\xc3\xa4m\xc3\xa4\xc3\xa4n apua. Sam, joka on p\xc3\xa4\xc3\xa4tt\xc3\xa4nyt j\xc3\xa4tt\xc3\xa4\xc3\xa4 yliluonnollisten olentojen mets\xc3\xa4st\xc3\xa4misen lopullisesti taakseen, on vastahakoinen auttamaan, mutta l\xc3\xa4htee lopulta Deanin mukaan h\xc3\xa4nen tytt\xc3\xb6yst\xc3\xa4v\xc3\xa4ns\xc3\xa4 Jessican kuollessa samalla tavalla kuin Mary Winchester._NEWLINE_Dean ja Sam alkavat el\xc3\xa4\xc3\xa4 kahdestaan tien p\xc3\xa4\xc3\xa4ll\xc3\xa4 etsien sek\xc3\xa4 is\xc3\xa4\xc3\xa4ns\xc3\xa4 ett\xc3\xa4 Maryn ja Jessican tappajaa. Toisistaan vieraantuneiden veljien suhde alkaa my\xc3\xb6s v\xc3\xa4hitellen muotoutua l\xc3\xa4heisemm\xc3\xa4ksi. Veljekset lopulta l\xc3\xb6yt\xc3\xa4v\xc3\xa4t useiden vaiheiden j\xc3\xa4lkeen is\xc3\xa4ns\xc3\xa4 Chicagosta, mutta he joutuvat vaikeuksien takia hetkeksi erilleen. Jonkin ajan p\xc3\xa4\xc3\xa4st\xc3\xa4 he tapaavat uudelleen hankkiakseen yhdess\xc3\xa4 k\xc3\xa4siins\xc3\xa4 mystisen aseen, Coltin, jota he voisivat k\xc3\xa4ytt\xc3\xa4\xc3\xa4 Azazelin tappamiseen. He saavat lopulta aseen itselleen, mutta eiv\xc3\xa4t onnistu tappamaan Azazelia vaan t\xc3\xa4m\xc3\xa4 p\xc3\xa4\xc3\xa4see heilt\xc3\xa4 karkuun. Ajaessaan sairaalaan Azazelin aiheuttamien vammojen takia he joutuvat auto-onnettomuuteen.\n_START_SECTION_\nTuotantokausi 2\n_START_PARAGRAPH_\nDean on kolarin seurauksena koomassa, ja h\xc3\xa4nen henkens\xc3\xa4 on irtaantunut ruumiista. John tekee kuitenkin sopimuksen Azazelin kanssa, jotta t\xc3\xa4m\xc3\xa4 pelastaisi Deanin ja ottaisi h\xc3\xa4nen henkens\xc3\xa4 sen sijaan. N\xc3\xa4in tapahtuu, ja John kuolee, mik\xc3\xa4 lis\xc3\xa4\xc3\xa4 Samin ja Deanin kostonhalua entisest\xc3\xa4\xc3\xa4n. Pian Johnin kuoleman j\xc3\xa4lkeen veljekset tutustuvat Ellen Harvelleen, t\xc3\xa4m\xc3\xa4n tytt\xc3\xa4reen Johon ja n\xc3\xa4iden kanssa asuvaan Ashiin, joka suostuu auttaamaan heit\xc3\xa4 Azazelin etsinn\xc3\xa4ss\xc3\xa4._NEWLINE_Tuotantokauden lopulla selvi\xc3\xa4\xc3\xa4 my\xc3\xb6s syy Samin yliluonnollisille voimille; kun h\xc3\xa4n oli vauva, Azazel ei vieraillut talossa tappaakseen Maryn vaan juottaakseen vertaan Samille. Mary kuoli ainoastaan siksi, ett\xc3\xa4 h\xc3\xa4n yritti menn\xc3\xa4 v\xc3\xa4liin. T\xc3\xa4llaisia lapsia on muitakin ja Azazel kokoaa heid\xc3\xa4t kaikki paikkaan nimelt\xc3\xa4 Cold Oak. Siell\xc3\xa4 heid\xc3\xa4n pit\xc3\xa4\xc3\xa4 tappaa toisensa, ja viimeisest\xc3\xa4 eloonj\xc3\xa4\xc3\xa4neest\xc3\xa4 on tarkoitus tulla johtaja Azazelin armeijalle. Sam selvi\xc3\xa4\xc3\xa4 koitoksesta, mutta toinen selviytyj\xc3\xa4, Jake Talley, tappaa h\xc3\xa4net puukolla. Surun murtama Dean tekee sopimuksen tienristeysdemonin kanssa her\xc3\xa4tt\xc3\xa4\xc3\xa4kseen Samin eloon. Demoni suostuu ja antaa Deanille vuoden elinaikaa. Pian t\xc3\xa4m\xc3\xa4n j\xc3\xa4lkeen Jake avaa Helvetin Portit, joiden kautta Azazelin armeija p\xc3\xa4\xc3\xa4see vapaaksi. Sam ja Dean eiv\xc3\xa4t pysty est\xc3\xa4m\xc3\xa4\xc3\xa4n sit\xc3\xa4, mutta samalla kertaa kuitenkin my\xc3\xb6s Johnin henki karkaa porteista ja auttaa poikiaan taistelussa Azazelia vastaan. Dean ampuu Azazelin Coltin viimeisell\xc3\xa4 luodilla.\n_START_SECTION_\nTuotantokausi 3\n_START_PARAGRAPH_\nKoska h\xc3\xa4nell\xc3\xa4 on en\xc3\xa4\xc3\xa4 vuosi elinaikaa j\xc3\xa4ljell\xc3\xa4, Dean alkaa el\xc3\xa4\xc3\xa4 holtittomasti samaan aikaan kun Sam yritt\xc3\xa4\xc3\xa4 ep\xc3\xa4toivoisesti keksi\xc3\xa4 keinoa saada h\xc3\xa4net irti sopimuksestaan. Veljekset tapaavat demonin nimelt\xc3\xa4 Ruby, joka v\xc3\xa4itt\xc3\xa4\xc3\xa4, ett\xc3\xa4 Deanin sopimus on korkea-arvoisen demonin, Lilithin, hallussa ja ett\xc3\xa4 jos Lilith tapetaan, my\xc3\xb6s Deanin sielu s\xc3\xa4\xc3\xa4styy helvetilt\xc3\xa4. Ruby alkaa my\xc3\xb6s satunnaisesti auttamaan veljeksi\xc3\xa4 tiukoissa paikoissa, josta huolimatta Dean ei luota h\xc3\xa4neen vaan yritt\xc3\xa4\xc3\xa4 jopa tappaa h\xc3\xa4net useita kertoja. He my\xc3\xb6s menett\xc3\xa4v\xc3\xa4t Coltin, kun nainen nimelt\xc3\xa4 Bela Talbot varastaa sen heilt\xc3\xa4._NEWLINE_Lopulta paljastuukin, ett\xc3\xa4 Ruby yritti vain p\xc3\xa4\xc3\xa4st\xc3\xa4 l\xc3\xa4helle Samia ennemmin kuin oikeasti auttaa Deania. Sam ei siis saa velje\xc3\xa4\xc3\xa4n pelastettua, vaan Deanin viimeisen\xc3\xa4 elinp\xc3\xa4iv\xc3\xa4n\xc3\xa4 tapahtuva yritys tappaa Lilith menee pieleen ja helvetinkoirat raatelevat h\xc3\xa4net kuoliaaksi Lilithin pakottaessa Samin katselemaan toimitusta. Kauden viimeisill\xc3\xa4 sekunneilla n\xc3\xa4hd\xc3\xa4\xc3\xa4n Dean huutamassa apua helvetiss\xc3\xa4.\n_START_SECTION_\nTuotantokausi 4\n_START_PARAGRAPH_\nOn kulunut nelj\xc3\xa4 kuukautta siit\xc3\xa4 kun Dean kuoli. H\xc3\xa4n tulee tajuihinsa ruumisarkussaan enkeli Castielin noudettua h\xc3\xa4nen sielunsa helvetist\xc3\xa4, jotta h\xc3\xa4n voisi auttaa heit\xc3\xa4 suojelemaan 66 sinetti\xc3\xa4, jotka est\xc3\xa4v\xc3\xa4t Luciferin p\xc3\xa4\xc3\xa4syn maailmaan. Dean tapaa uudelleen Samin kanssa, mutta j\xc3\xa4lleenn\xc3\xa4kemisen ilo on lyhytaikaista, sill\xc3\xa4 h\xc3\xa4n saa pian tiet\xc3\xa4\xc3\xa4 Samin alkaneen k\xc3\xa4ytt\xc3\xa4\xc3\xa4 psyykkisi\xc3\xa4 voimiaan demonien manaamiseen Ruby oppaanaan. Castiel k\xc3\xa4skee Deania pys\xc3\xa4ytt\xc3\xa4m\xc3\xa4\xc3\xa4n veljens\xc3\xa4 ennen kuin t\xc3\xa4m\xc3\xa4 saa jotain pahaa aikaan._NEWLINE_Jatkuvan Rubysta riitelyn takia veljesten v\xc3\xa4lit alkavat v\xc3\xa4hitellen rakoilla. He saavat tiet\xc3\xa4\xc3\xa4, ett\xc3\xa4 heid\xc3\xa4n is\xc3\xa4ll\xc3\xa4\xc3\xa4n oli aikoinaan suhde Kate Milligan \xe2\x80\x93nimisen naisen kanssa, ja ett\xc3\xa4 heill\xc3\xa4 on t\xc3\xa4st\xc3\xa4 suhteesta syntynyt velipuoli, Adam, joka kuitenkin kuolee ennen kuin he ehtiv\xc3\xa4t tavata. Deanille paljastuu my\xc3\xb6s, ett\xc3\xa4 Samin psyykkiset voimat ovat per\xc3\xa4isin demoninverest\xc3\xa4, jota h\xc3\xa4n juo Rubysta tullakseen tarpeeksi vahvaksi tappamaan Lilithin. Dean yritt\xc3\xa4\xc3\xa4 vieroittaa veljens\xc3\xa4 demoninverest\xc3\xa4 sulkemalla h\xc3\xa4net Bobbyn paniikkihuoneeseen vieroitusoireiden ajaksi, mutta Castiel p\xc3\xa4\xc3\xa4st\xc3\xa4\xc3\xa4 h\xc3\xa4net ulos sielt\xc3\xa4 ja Sam karkaa j\xc3\xa4lleen Rubyn luokse. Dean j\xc3\xa4ljitt\xc3\xa4\xc3\xa4 h\xc3\xa4net nopeasti, ja he riitelev\xc3\xa4t siit\xc3\xa4, miten sinettien rikkoutuminen tarkalleen pit\xc3\xa4isi est\xc3\xa4\xc3\xa4. Lopulta he ajautuvat tappeluun, jonka j\xc3\xa4lkeen heid\xc3\xa4n tiens\xc3\xa4 eroavat._NEWLINE_Kauden lopussa Deanille selvi\xc3\xa4\xc3\xa4, ett\xc3\xa4 enkelit ovat valehdelleet heille ja ett\xc3\xa4 he itse asiassa haluavat Luciferin vapaaksi, jotta Mikael voisi tuhota t\xc3\xa4m\xc3\xa4n ja n\xc3\xa4in tuoda paratiisin maan p\xc3\xa4\xc3\xa4lle. Castiel, joka on alkanut kyseenalaistamaan muiden enkelien toimintaa, paljastaa, ett\xc3\xa4 Lilith on viimeinen sinetti, jonka kuolema vapauttaa Luciferin h\xc3\xa4kist\xc3\xa4\xc3\xa4n. Dean ei ehdi ajoissa Samin luokse est\xc3\xa4m\xc3\xa4\xc3\xa4n t\xc3\xa4t\xc3\xa4, vaan Sam tappaa Lilithin voimillaan ennen kuin kuulee totuuden Rubylta, joka my\xc3\xb6nt\xc3\xa4\xc3\xa4 manipuloineensa Samia koko ajan. Sam ja Dean tappavat Rubyn t\xc3\xa4m\xc3\xa4n omalla veitsell\xc3\xa4, mink\xc3\xa4 j\xc3\xa4lkeen Sam pyyt\xc3\xa4\xc3\xa4 veljelt\xc3\xa4\xc3\xa4n anteeksi juuri kun lattiaan muodostuu ovi, jonka kautta Lucifer p\xc3\xa4\xc3\xa4see ulos vankilastaan.\n_START_SECTION_\nTuotantokausi 5\n_START_PARAGRAPH_\nTuntematon taho pelastaa Deanin ja Samin portaalin aukenemiselta. Dean saa tiet\xc3\xa4\xc3\xa4, ett\xc3\xa4 h\xc3\xa4n on arkkienkeli Mikaelin \xe2\x80\x9dastia\xe2\x80\x9d eli ainoa oikea henkil\xc3\xb6 antamaan ruumiinsa t\xc3\xa4m\xc3\xa4n valtaan. Jotta n\xc3\xa4in voisi tapahtua, h\xc3\xa4nen t\xc3\xa4ytyy kuitenkin selke\xc3\xa4sti antaa suostumuksensa siihen. Dean kielt\xc3\xa4ytyy ja l\xc3\xa4htee my\xc3\xb6s veljens\xc3\xa4 luota, koska ei en\xc3\xa4\xc3\xa4 luota t\xc3\xa4h\xc3\xa4n. H\xc3\xa4n kuitenkin palaa pian Samin luokse, kun enkeli Zachariah vie h\xc3\xa4net vuoteen 2014 n\xc3\xa4ytt\xc3\xa4\xc3\xa4kseen mink\xc3\xa4lainen maailma tulee olemaan, jos h\xc3\xa4n ei suostu Mikaelin astiaksi ja kun tulee ilmi, ett\xc3\xa4 Samin on vastaavasti tarkoitus olla Luciferin astia._NEWLINE_Veljekset alkavat j\xc3\xa4ljitt\xc3\xa4\xc3\xa4 Coltia tappaakseen silt\xc3\xa4 Luciferin. Heille selvi\xc3\xa4\xc3\xa4, ett\xc3\xa4 varastaessaan aseen Bela ei antanutkaan sit\xc3\xa4 Lilithille, vaan toiselle demonille nimelt\xc3\xa4 Crowley. He l\xc3\xb6yt\xc3\xa4v\xc3\xa4t Crowleyn ja t\xc3\xa4m\xc3\xa4 antaa aseen heille vapaaehtoisesti, koska toivoo itsekin Luciferin kuolemaa. Dean onnistuu ampumaan Luciferia, mutta t\xc3\xa4m\xc3\xa4 ei kuole, vaan paljastaa olevansa yksi niist\xc3\xa4 viidest\xc3\xa4 asiasta maailmassa, joita Coltilla ei voi tappaa._NEWLINE_Zachariah her\xc3\xa4tt\xc3\xa4\xc3\xa4 Samin ja Deanin velipuolen Adamin kuolleista ja suostuttelee t\xc3\xa4m\xc3\xa4n enkeleiden puolelle. Enkeli Gabriel kertoo veljeksille, ett\xc3\xa4 he voivat voittaa Luciferin lukitsemalla t\xc3\xa4m\xc3\xa4n takaisin vankilaansa, joka aukeaa Nelj\xc3\xa4n Hevosmiehen sormuksilla. Sam ja Dean hankkivat k\xc3\xa4siins\xc3\xa4 sormukset, ja etsiv\xc3\xa4t Luciferin. Sam antaa ruumiinsa t\xc3\xa4m\xc3\xa4n hallintaan aikomuksenaan vangita Lucifer sis\xc3\xa4lleen ja hyp\xc3\xa4t\xc3\xa4 sitten h\xc3\xa4kkiin. Suunnitelma ep\xc3\xa4onnistuu aluksi, koska Sam ei pystyk\xc3\xa4\xc3\xa4n vastustamaan Luciferia. Dean menee siit\xc3\xa4 huolimatta h\xc3\xa4nen per\xc3\xa4\xc3\xa4ns\xc3\xa4, ja est\xc3\xa4\xc3\xa4 h\xc3\xa4nt\xc3\xa4 aloittamasta taistelua Adamia astianaan k\xc3\xa4ytt\xc3\xa4v\xc3\xa4n Mikaelin kanssa. Luciferin ja Deanin ottaessa yhteen Lucifer huomaa lelusotilaan Deanin autossa, mik\xc3\xa4 laukaisee Samin muistot ja h\xc3\xa4n kykenee ottamaan vallan hetkellisesti itselleen. Sam avaa Luciferin h\xc3\xa4kin ja hypp\xc3\xa4\xc3\xa4 sis\xc3\xa4lle vet\xc3\xa4en samalla Mikaelin mukanaan. Murtunut Dean palaa entisen tytt\xc3\xb6yst\xc3\xa4v\xc3\xa4ns\xc3\xa4 Lisan luokse el\xc3\xa4m\xc3\xa4\xc3\xa4n normaalia el\xc3\xa4m\xc3\xa4\xc3\xa4, kuten oli aikaisemmin luvannut Samille.'